Urban, Miroslav, poslanec NR SR (2021-09-22):
Ďakujem za slovo. Vážený pán predsedajúci, vážené pani poslankyne, vážení páni poslanci, predkladám návrh zákona ako iniciatívu hnutia REPUBLIKA, inšpirovaný obdobným tzv. Orbánovým zákonom, úspešne prijatým v maďarskom parlamente. Cieľom zákona je podpora zdravého psychického, fyzického, morálneho a sociálneho vývinu neplnoletých. Je to zákon, ktorým sa snažíme zlepšiť ochranu detí a neplnoletých osôb pred LGBTI agendou šíriacou sa z Bruselu a hrozbou pedofílie. Predkladaným návrhom zákona sa snažíme zabezpečiť, aby na školách, v škôlkach a zariadeniach sociálnej starostlivosti nebola deťom, neplnoletým osobám prezentovaná LGBTI ideológia či ideológie nabádajúce k zmene pohlavia. Účelom zákona je teda zabrániť indoktrinácii výchovno-vzdelávacieho procesu LGBTI agendou. Zákonom sa usilujeme takisto zabrániť šíreniu škodlivého obsahu pre deti v médiách. Médiá a iní poskytovatelia audiovizuálneho obsahu by nemohli reklamovať či vysielať obsah pre neplnoleté osoby, ktorý by narúšal ich duševný vývoj, napríklad pornografiu, homosexualitu, zmenu pohlavia či prehnané násilie. Ďalší bod zákona je zameraný na ochranu detí pred pedofíliou. Sociálnych pracovníkov a učiteľov by nemohli robiť osoby, ktoré boli odsúdené pre pedofíliu či iné závažné činy proti morálke a mravnosti. Ďalším cieľom predkladaného návrhu je i právo na vlastnú rodovú identitu podľa ich pohlavia pri narodení. Ochrana detí a zabezpečenie ich zdravého duševného a morálneho vývoja je povinnosťou nielen rodičov, ale i štátu. Predkladaná novela zákona preto ustanovuje povinnosť rodičov a štátu chrániť deti, ich práva a právom chránené záujmy, súčasťou ktorých je aj právo na rodovú identitu jednotlivca podľa pohlavia pri narodení. Návrh zákona nie je namierený proti LGBTI komunite, to zdôrazňujem, ten zákon nie je namierený proti tejto komunite, je to návrh, ktorý je zameraný na ochranu detí pred LGBTI agendou a ďalšie ustanovenia zákona ochraňujú deti pred ľuďmi so sexuálne nebezpečným správaním, teda pedofíliou. Odlišné formy sexuálneho správania či identifikácie tu vždy boli, sú i budú, nevidím však dôvod, prečo by sa mala LGBTI agenda pretláčať do škôl medzi deti. Prečo skupinu ľudí LGBTI zvlášť ochraňovať, pripomínať či vyzdvihovať? Nemyslím si, že je na to dôvod, myslím, že nežijeme v spoločnosti, kde by táto skupina ľudí bola nejako zásadne diskriminovaná. Myslím si, že sme tolerantná spoločnosť. Ja osobne s LGBTI komunitou absolútne nemám žiaden problém. Občasné útoky, s ktorými sa možno stretávame v médiách, jednotlivcov voči LGBTI komunite sú len veľmi sporadické a väčšinovou spoločnosťou skutočne neakceptované. A to stačí. Každý človek je jedinečný, výnimočný, nerozumiem LGBTI pochodom typu Pride. Pride – hrdosť, pýcha či namyslenosť, a načo? Všetci bez rozdielu, či patríme do takej alebo onakej skupiny ľudí, môžme byť pyšní, hrdí na to, čo sme dokázali v povolaní, v umení, v športe, v akejkoľvek ľudskej činnosti. Každý človek je výnimočný a jedinečný. LGBTI propaganda v školách či v sociálnych zariadeniach je agendou liberálneho sveta. Je táto agenda vôbec potrebná? Komu, čomu slúži? Odkiaľ sa k nám šíri a za akým účelom? Navonok sa prezentuje ako niečo moderné, niečo svetové, výnimočné, ktoré k nám prišlo zo západných krajín. Mne to pripomína agendu americkej CIA v 50. – 60. rokoch minulého storočia, kedy CIA v utajenom režime v rámci studenej vojny propagovala svoje umenie – abstraktný expresionizmus – v propagandistickej vojne so Sovietskym zväzom ako niečo moderné, umelecké hnutie dokazujúce nejakú výnimočnú kreativitu, intelektuálnu slobodu a kultúrnu silu USA voči socialistickému realizmu. Aj keď to Američania spočiatku nevnímali pozitívne a sám prezident Truman zhrnul svoj názor na toto kvázi umenie vetou „ak je toto umenie, potom som ja hotentot“, pokračovala CIA v ovplyvňovaní myslenia ľudí cez vyše 800 printových médií s cieľom vytvoriť ilúziu akejsi výnimočnosti a nadradenosti amerického umenia vo svete. A ja sa pýtam: Nedeje sa v dnešnej dobe to isté? Podporujeme LGBTI agendu v školách, lebo sa nám to zdá nejaké moderné, lebo to prišlo zo Západu? Ignorujeme pedofíliu, lebo liberáli majú pochopenie pre všetkých ľudí? Nie je to len boj proti rodine v takom tradičnom chápaní na Slovensku? LGBTI agenda má otvorené dvere vo všetkých médiách, v mimovládnych organizáciách, cez rôzne granty s finančnou pomocou pre školy, pôsobí v školách, v sociálnych zariadeniach, v detských domovoch. Naozaj vám to nevadí? Súhlasíte s týmto? No, ja nie. Súčasťou návrhu zákona je ochrana detí i pred potencionálnym stretnutím s človekom obvineným z pedofílie, ale aj obvineným za iné úmyselné trestné činy proti životu, zdraviu, slobode, dôstojnosti či proti rodine a mládeži. Pedofília je, pochopiteľne, absolútne neakceptovateľná v prostredí detí a je úplne legitímne ochraňovať naše deti pred touto sexuálnou deviáciou. Musíme sa k tomuto problému postaviť naozaj zodpovedne, nie pokrytecky zatvárať oči. Dobre vidíme, aké obrovské problémy spôsobilo práve odvracanie tváre od tohto problému v cirkevných spoločenstvách. Takže záverom: Ochráňme naše deti pred LGBTI propagandou a pedofíliou. Majú čas, keď dospejú, aby si vytvorili svoj vlastný pohľad na LGBTI. Neťahajme deti na Pride pochody. Neobliekajme chlapcov do ženských šiat, aby sme ukazovali, akí sme svetoví, ako to v minulosti predvádzal pán poslanec SaS, čistý pseudoumelec z Košíc. Myslím si, že to vôbec, ale vôbec nie je potrebné. Nepodriaďujme sa všetkým nezmyslom z Bruselu. Snažme sa v tom babylone európskych národov prežiť aj so svojím osobitným postojom, ktorý vychádza z našej identity, histórie, z výchovy či kultúry. Tie rozkazy a nariadenia z Bruselu možno o pár rokov skončia. A my zase budeme hľadať niekoho, komu budeme, koho budeme oddane nasledovať a počúvať? Stáročia sme hľadeli na Budapešť, potom Prahu, Berlín, Moskvu a teraz zase nadovšetko, sa nadovšetko klaniame Bruselu a Washingtonu. Skúsme sa správať ako svojbytný a autentický národ s autonómnymi názormi a nepodliehajme tej módnej politickej agende. My tu zostaneme na tom Slovensku, Brusel pominie. Dejiny sa neskončili. Ideológie sa menia, aj tá liberálna demokracia, ktorá všemožne pretláča LGBTI agendu, má dnes tiež svoju životnosť. Ďakujem za pozornosť.